Christian Wedell-Neergaard (KF), 2006-10-12:
Jeg kan forstå, at fru Jytte Wittrock følte, der var en vis forvirring.
Men fru Jytte Wittrock valgte alligevel at holde sin egen tale, og det tror jeg også jeg vil gøre.
Som regeringsordfører er der jo tradition for at forsvare regeringens forslag, så det projekt vil jeg kaste mig ud i.
Skulle vi så ikke se at komme i gang med disse miljøzoner?
Al tale om hurtigere implementering osv. har jo været drøftet i forbindelse med lovforslagets fremsættelse, og jeg må i hvert fald sige, at jeg er helt tryg ved, at det lovforslag, som er fremsat, er den bedst mulige måde at implementere miljøzoner i Danmark på.
Jeg hører nemlig til dem, som anser partikelforureningen for at være et af de væsentligste tilbageværende miljøproblemer, og jeg mener helt klart, det er noget, vi skal gøre noget ved.
Vi Konservative kan støtte, at der nu laves et lovforslag, som gør det muligt at implementere miljøzoner.
Jeg vil anbefale, at vi holder os til lovforslaget, og at vi implementerer det nogenlunde i den form, som det ligger i.
Med hensyn til miljøzoner i større danske byer har det været drøftet, om man kunne tale om flere byer.
Der er jo København, Frederiksberg, Århus, Aalborg og Odense, og jeg vil sige, at det at tale om flere byer ikke rigtig giver nogen mening, fordi der jo er tale om de centrale byer; og hvilke lastvogne er det, der ikke engang imellem kommer nogle af de steder?
Derfor må det jo være sådan, at her har vi langt hovedparten af problemet.
Det er altså et krav om partikelfiltre på tunge køretøjer – busser, lastbiler osv. – og man skal huske, at lovforslaget er lavet på baggrund af ønsket fra kommunerne.
FTTM006.fm Page 415
Thursday, November 16, 2006 9:51 AM
Under forudsætning af at alle fem kommuner indfører miljøzoner, vil det betyde 15-20 færre dødsfald og langt færre sygedage, et resultat, som jeg synes er rigtig flot.
Derved kommer vi også helt uden om spørgsmålet om ekspropriation, som vi har været inde på i debatten, og som har været grundigt behandlet.
Men det er jo ikke sådan, at man ikke kan komme i gang.
Så snart dette lovforslag er vedtaget, kan man gå i gang med den geografiske udpegning af, hvad der skal være inden for zonen, og hvad der skal være uden for zonen, og i den forbindelse kan man jo inddrage lokale i debatten, så man får en tilfredsstillende og passende afgrænsning af miljøzonen.
Så det vil altså sige, at selve det konkrete arbejde med indførelse af miljøzoner kan starte allerede i begyndelsen af 2007.
Personligt så jeg gerne, at man i forbindelse med det kommende arbejde lige kiggede på disse SCR-filtre, for jeg synes, der er en problemstilling, som vi måske kunne få yderligere afklaret.
Skal de ikke med?
Er der en mulighed for at frarense de ultrafine partikler, skulle vi måske tage dem med?
Der blev afsat 30 mio. kr. i forbindelse med finansloven for ca. 2 år siden, og af disse 30 mio. kr. er der anvendt 10 mio. kr. Man kan sige, at når der ikke er anvendt mere, er det, fordi man ikke rigtig har haft noget incitament til at påmontere partikelfiltre, der har ikke været noget krav om det, men det kommer der jo nu.
Så kan man senere tage problemstillingen op med små varebiler og se, om det vil være hensigtsmæssigt at påmontere filtre på dem også.
Man skal huske, at dette lovforslag også dækker udenlandske biler, således at alle busser og lastbiler, som kører inden for miljøzonen, skal være passende monteret.
Så må vi også tænke på, om det rent fysisk kunne lade sig gøre, hvis vi satte nogle kortere frister.
Det vil jeg sætte et stort spørgsmålstegn ved.
Der er temmelig mange biler og temmelig mange filtre, der skal monteres, så derfor vil jeg fastholde, at de tidsfrister, der står i lovforslaget, er dem, vi arbejder efter.